รายงานพิเศษ หนี้นอกระบบ ยุทธการขุดรากถอนโคนอาชญากรรม
รายงานพิเศษ หนี้นอกระบบ

พื้นที่ภาคตะวันออกเฉียงเหนือ เป็นหนึ่งในพื้นที่ที่ภาครัฐ มีข้อมูลชาวบ้านจำนวนมาก ถูกนายทุนเงินกู้ หลอกทำนิติกรรมอำพราง ฉ้อฉลเอาที่ดินไปโดยไม่เป็นธรรม กลโกงเหล่านั้นมีอะไรบ้าง และหน่วยงานที่เกี่ยวข้อง ดำเนินการอะไรไปแล้ว

หนี้นอกระบบ เป็นปัญหาที่สะสมอยู่ในสังคมไทยมาอย่างยาวนาน จากช่องว่างของรายได้และการศึกษา ทำให้ประชาชนบางพื้นที่ยังเข้าใจว่า การเข้าถึงแหล่งเงินทุนภาครัฐเป็นไปได้ยาก จนต้องหันไปหานายทุนเงินกู้นอกระบบและถูกเอารัดเอาเปรียบ สร้างความเดือดร้อนตามมา บางรายถูกข่มขู่ คุกคาม บางรายถูกทำร้ายร่างกาย บางรายต้องสูญเสียทรัพย์สินเกินกว่าจำนวนที่ควรจะเป็น โดยเฉพาะในพื้นที่ภาคตะวันออกเฉียงเหนือ มีชาวบ้านร้องเรียนผ่าน “ศูนย์รับเรื่องราวร้องทุกข์ การกู้ยืมเงินโดยสัญญาที่ไม่เป็นธรรม” ของกองบัญชาการตำรวจภูธรภาค 4 ว่าถูกนายทุนเงินกู้ หลอกทำนิติกรรมอำพราง ฉ้อฉลเอาที่ดินจากชาวบ้านไปโดยไม่เป็นธรรม เช่น สัญญากู้เงินที่ลงนามร่วมกันโดยไม่ลงจำนวนเงิน การเรียกดอกเบี้ยเกินอัตรา การบังคับจำนองหรือขายฝาก การลงนามในเอกสารเท็จ โดยมีหลักทรัพย์ค้ำประกัน ซึ่งเมื่อเข้าสู่กระบวนการทางกฎหมายแล้ว ลูกหนี้มักเป็นฝ่ายเสียเปรียบและมีผลต่อสุขภาพจิต บั่นทอนคุณภาพชีวิตครอบครัวอย่างมาก

นั่นก็เป็นคำอธิบายถึงกลโกงของนายทุนเงินกู้นอกระบบ ที่พลตำรวจตรี สุรเชษฐ์ หักพาล รองผู้บัญชาการตำรวจท่องเที่ยว ในฐานะรองผู้อำนวยการศูนย์ปราบปรามอาชญากรรมทางเทคโนโลยี (ศปอส.ตร.) ได้ให้ข้อมูลไว้ และเมื่อตรวจสอบลึกลงไป ยังพบว่า มีผู้เสียหายแล้วกว่าแสนราย จึงเริ่มยุทธการขุดรากถอนโคนอาชญากรรม ทำบ้านเมืองให้น่าอยู่ ทวงคืนความเป็นธรรมให้ลูกหนี้เงินกู้นอกระบบ เบื้องต้น สามารถยึดทรัพย์สินนายทุนเงินกู้นอกระบบ เฉพาะโฉนดที่ดินไปแล้วกว่า 2,000 ไร่ มูลค่ากว่า 100 ล้านบาท พร้อมคืนที่ดินทำกินให้ประชาชนไปแล้วบางส่วน และคาดว่าภายในสิ้นเดือนนี้ จะคืนที่ดินให้กับประชาชนเพิ่มเติมได้ประมาณ 2,000 ไร่

การแก้ปัญหาหนี้นอกระบบ ถือเป็นนโยบายที่รัฐบาลให้ความสำคัญและเป็นวาระแห่งชาติที่ต้องการลดความเหลื่อมล้ำ สร้างความเป็นธรรมในสังคม ทุกหน่วยงาน ทั้งฝ่ายปกครอง ทหารและตำรวจ จะร่วมทำงานเป็นหนึ่งเดียว ในการไกล่เกลี่ย ประนอมหนี้ ให้คำแนะนำและช่วยเหลือทางกฎหมาย เพื่อความชัดเจนของมูลหนี้และการชำระ ส่วนกรณีที่มีพฤติการณ์เข้าข่ายผิดกฎหมายเช่นกรณีนี้ ก็จะดำเนินคดีทางกฎหมายอย่างจริงจัง ที่สำคัญ คือการช่วยเหลือนำที่ดินทำกิน ที่ตกไปอยู่กับนายทุนเงินกู้นอกระบบอย่างไม่ถูกต้องคืนให้กับชาวบ้านต่อไป